Spoločnosť OnePlus včera zverejnila video, v ktorom odhalila dizajn nového modelu OnePlus 8T. Stalo sa tak týždeň pred oficiálnym predstavením, informuje portál 9to5Google.
Svojim dizajnom sa odlišuje od série OnePlus 8 a skôr sa podobá na model OnePlus Nord. Modul s fotoaparátmi sa už nebude nachádzať v strede, ale naboku a jeho senzory budú poukladané do tvaru písmena "L". Zakrivenie zadnej strany taktiež nebude až také výrazné, ako na iných OnePlus smartfónoch.
OnePlus 8T bude oficiálne predstavený 14. októbra, no veľa špecifikácií je známych už aj dnes. Tešiť sa môžete na rovný displej so 120 Hz obnovovacou frekvenciou, na batériu s kapacitou 4500 mAh, ktorá podporuje rýchle 65 W nabíjanie alebo na nový snímač fotoaparátu. Pro verzie modelu OnePlus 8T sa však nedočkáme, potvrdil CEO spoločnosti OnePlus.
Uniknuté špecifikácie
Prvé úniky špecifikácií sa objavili už takmer mesiac dozadu. Nástupca populárneho modelu OnePlus 7T by mal byť poháňaný vlajkovým procesorom Qualcomm Snapdragon 865 alebo dokonca procesorom Qualcomm Snapdragon 865+. Dostupné by mali byť dve verzie – lacnejšia s 8 GB operačnej pamäte a 128 GB vnútorného úložiska a drahšia s 12 GB operačnej pamäte a 256 GB vnútorného úložiska.
Primárny snímač fotoaparátu bude mať rozlíšenie 48 MP a optickú stabilizáciu obrazu. Ďalej na zadnej strane telefónu nájdete 16 MP ultra širokouhlý snímač, 5 MP makro fotoaparát a 2 MP hĺbkový snímač.
Predpokladaná cena sa vyrovná novému Pixelu 5
Nedávny leak naznačuje, že cena verzie s 8 GB operačnej pamäte a 128 GB vnútorného úložiska bude začínať na 599 €. Rovnaký leak tiež naznačuje, že verzia s 12 GB operačnej pamäte a 256 GB vnútorného úložiska bude začínať na 699 €. Tieto ceny sú porovnateľné s cenou nového Pixelu 5, no model OnePlus 8T ponúka lepšie špecifikácie.
OnePlus 8T: Poznáme dátum predstavenia
22.9.2020
OnePlus 8T je jedným zo zariadení, ktoré patria tento rok medzi tie očakávanejšie. Nástupca extrémne podareného modelu OnePlus 7T má nakoniec prísť už v budúcom mesiaci. Podľa webu MySmartPrice túto informáciu uverejnil známy leakster Ishan Agarwal.
Predstavenie už v polovici októbra tohto roka
Podľa leakstera menom Ishan Agarwal sa má oficiálne predstavenie uskutočniť už 14. októbra. Dodal, že dátum sa kvôli pandémii koronavírusu môže zmeniť, no plán je určený jasne. Pre spoločnosť OnePlus je už priam zvykom, že vylepšený "T" model predstavuje počas mesiaca september.
Spomínaný smartfón OnePlus 7T bol taktiež svetu ukázaný v minuloročnom septembri, spolu s OnePlus TV radu Q1 so systémom Android TV. OnePlus, nosiaci označenie "T" zvyčajne prináša nejaké tie drobné vylepšenia oproti verzii bez tohto prídavku približne spred pol roka.
Všetky doteraz známe informácie naznačujú, že tak tomu bude aj pre tentokrát. OnePlus 8T má byť historicky druhým zariadením tejto firmy, ktorý sa bude vyznačovať displejom s vysokou, 120 Hz obnovovacou frekvenciou. Tá sa momentálne nachádza na vlajkovom modeli OnePlus 8 Pro. Pochváliť sa nimi však môže aj konkurencia, v podobe radu Samsung Galaxy S20 či smartfónu od čínskeho giganta Xiaomi, POCO X2.
OnePlus 8T opäť bez fotoaparátu s optickým priblížením
Na zadnej strane pripravovanej novinky sa bude nadchádzať obdĺžnikový modul s fotoaparátmi, ktorého snímače budú poukladané do tvaru písmena "L". Niečo podobné môžeme vidieť napríklad na Samsungu Galaxy A71. Primárny senzor bude mať rozlíšenie 48 MP. Chýbať nesmie ani 16 MP ultra širokouhlý snímač, spolu s 5 MP makro fotoaparátom a 2 MP senzorom na odmeranie hĺbky ostrosti a následné korektné rozmazanie pozadia za fotografovaným objektom.
Opäť sa tak nedočkáme žiadneho teleobjektívu, rovnako, ako tomu bolo aj v prípade smartfónu OnePlus 8. To nás a určite aj mnohých ďalších fanúšikov značky celkom sklame. Pokaľ ide o prednú stranu, displej s minimalistickými rámčekmi bude "narušený" iba drobným "hole-punch" výrezom pre predný fotoaparát na občasné "selfies".
Svoje miesto si našiel v ľavom hornom rohu a prekážať nebude snáď nikomu. Informácie ohľadom dizajnu taktiež na internet zavesil webový portál MySmartPrice. Samozrejmosťou má byť potom aj extrémne výkonný procesor Qualcomm Snapdragon 865, spolu s 8 až 12 GB operačnej pamäte a 128, respektíve 256 GB vnútorného ukladacieho priestoru.
Od batérie s kapacitou 4 500 mAh je možné očakávať dobrú výdrž a ešte viacej dokáže potešiť podpora technológie 65 W Warp Charge. Článok by sme ukončili údajmi o samotnom displeji. Ako sme už spomínali, tento 120 Hz panel má mať uhlopriečku 6,55 palcov a rozlíšenie Full HD. Keďže je reč o AMOLED obrazovke, je takmer isté, že skener odtlačkov prstov bude integrovaný práve priamo pod ňou. Po oficiálnom uvedení vás určite budeme informovať aj s ďalšími, dodatkovými údajmi o tomto telefóne.